
诪讜注讚 拽讟谉 讞 注"讗 - 驻讬专讜砖 砖讟讬讬谞讝诇抓

讚讛讗 [砖讛专讬] 注爪讬诐 讜讗讘谞讬诐 讘注诇诪讗 [讘讻诇诇] 讘砖讗专 讚讬谞讬 讛转讜专讛 诇讗 诪讟诪讗讜 [讗讬谞诐 谞讟诪讗讬诐], 讜讛讻讗 诪讟诪讗讜 [讜讻讗谉 讘爪专注转 讛讘讬转 谞讟诪讗讬诐].


讜专讘讬 讗诪专: 讗爪讟专讬讱 [谞爪专讱] 诇讛讬讗诪专 讘讻转讜讘 讙诐 "讜讘讬讜诐 讛专讗讜转 讘讜" (讜讬拽专讗 讬讙, 讬讚), 讜讙诐 "讜爪讜讛 讛讻讛谉" (讜讬拽专讗 讬讚, 诇讜), 讚讗讬 讻转讘 专讞诪谞讗 [砖讗讬诇讜 讛讬转讛 讻讜转讘转 讛转讜专讛] 专拽 "讜讘讬讜诐 讛专讗讜转 讘讜", 讛讜讛 讗诪讬谞讗 [讛讬讬转讬 讗讜诪专] 讻专讘讬 讬讛讜讚讛 砖诇讚讘专 诪爪讜讛 鈥� 讗讬谉 [讻谉] 诪诪转讬谞讬诐 注讚 砖讬讬专讗讛 诇讻讛谉 讗讘诇 诇讚讘专 讛专砖讜转 鈥� 诇讗, 诇讻谉 讻转讘 专讞诪谞讗 [讻转讘讛 讛转讜专讛] "讜爪讜讛 讛讻讛谉" 诇讜诪专 砖诪诪转讬谞讬诐 讙诐 诇讚讘专 讛专砖讜转.


讜诇讛讬驻讱, 讜讗讬 讻转讘 专讞诪谞讗 [讜讗讬诇讜 讛讬转讛 讻讜转讘转 讛转讜专讛] "讜爪讜讛 讛讻讛谉" 讘诇讘讚, 讛讜讛 讗诪讬谞讗 [讛讬讬转讬 讗讜诪专]: 讛谞讬 [讘讚讘专讬诐 讗诇讛] 讛谞诪爪讗讬诐 讘讘讬转 鈥� 讗讬谉 [讻谉] 讗谞讞谞讜 讚讜讞讬诐 讗转 讛讟讜诪讗讛 注讚 砖讬讘讗 讛讻讛谉 讻讬讜谉 讚诇讗讜 [砖讝讗转 诇讗] 讟讜诪讗讛 讚讙讜驻讬讛 [砖诇 讙讜驻讜] 砖诇 讛讗讚诐 讜讗讬谞讛 诪转讜讻讜 讗诇讗 讘讚讘专讬诐 讗讞专讬诐, 讗讘诇 讟讜诪讗讛 讚讙讜驻讬讛 [砖讘讙讜驻讜] 讗讬诪讗 诪讬讞讝讗 讞讝讬讗 诇讬讛 [讗诪讜专 砖诪讬讚 爪专讬讱 诇专讗讜转 讗讜转讜] 注诇 讻谉 爪专讬讻讗 [谞爪专讱] 讛讚讘专 诇讛讬讗诪专 砖讗祝 讘讝讛 诪诪转讬谞讬诐.


讗 讗诪专 诪专 [讛讞讻诐, 专讘讬 讬讛讜讚讛] 讘讚专砖转 讛讻转讜讘 "讜讘讬讜诐 讛专讗讜转 讘讜" (讜讬拽专讗 讬讙, 讬讚): 讬砖 讬讜诐 砖讗转讛 专讜讗讛 讘讜 讜讬砖 讬讜诐 砖讗讬 (砖讗讬谉) 讗转讛 专讜讗讛 讘讜.


讜砖讜讗诇讬诐: 诪讗讬 诪砖诪注 [诪讛 讛诪砖诪注讜转]? 讻诇讜诪专, 讻讬爪讚 谞讜讘注 专注讬讜谉 讝讛 诪诇砖讜谉 讛讻转讜讘? 讗诪专 讗讘讬讬: 讗诐 诇讗 讛讬转讛 讻讜讜谞讛 讝讜, 讗诐 讻谉 诇讬讻转讜讘 专讞诪谞讗 [砖转讻转讜讘 讛转讜专讛] 专拽 "讘讬讜诐 讛专讗讜转", 诪讗讬 [诪讛] 讛讚讬讜拽 讘诇砖讜谉 "讜讘讬讜诐" 鈥� 砖诪注 诪讬谞讛 [诇诪讚 诪讻讗谉] 诪志讜' 谞讜住驻转 讝讜 砖讗讬谉 讝讛 讚讬谉 诪讜讞诇讟 讗诇讗 讬砖 转谞讗讬 讘讚讘专: 讬砖 讬讜诐 砖讗转讛 专讜讗讛 讘讜, 讜讬砖 讬讜诐 砖讗讬 讗转讛 专讜讗讛 讘讜.


专讘讗 讗诪专 讘讗讜驻谉 讗讞专: 讻讜诇讛 拽专讗 讬转讬专讗 [讻诇 诪拽专讗 讝讛, 诪诇讛 讝讜, 讬转专] 讛讜讗, 砖讗诐 讻谉, 讘诇讗 讻讜讜谞讛 讝讜 诇讻转讜讘 专讞诪谞讗 [砖转讻转讜讘 讛转讜专讛] 专拽 "讜讘讛专讗讜转", 诪讗讬 [诪讛 诪砖诪注讜转 讛讛讜住驻讛] "讜讘讬讜诐" 鈥� 砖诪注 诪讬谞讛 砖讛讚讘专 转诇讜讬 讘讝诪谉, 讬砖 讬讜诐 砖讗转讛 专讜讗讛 讘讜, 讜讬砖 讬讜诐 砖讗讬 讗转讛 专讜讗讛 讘讜.


讜诪住讘讬专讬诐: 讜讗讘讬讬 砖讗讬谞讜 专讜讗讛 讘诪诇讛 "讜讘讬讜诐" 讬讬转讜专, 诇讚注转讜 "讜讘讬讜诐" 讛讛讜讗 诪讬讘注讬 诇讬讛 [谞爪专讱 诇讜] 诇诇讬诪讜讚 讗讞专 鈥� 砖讛讻讛谉 专讜讗讛 讗转 讛谞讙注 专拽 讘讬讜诐 讜诇讗 讘诇讬诇讛.


讜砖讜讗诇讬诐: 讜专讘讗 讚讬谉 讝讛 砖讛讻讛谉 专讜讗讛 讘讬讜诐 讜诇讗 讘诇讬诇讛 诪谞讗 诇讬讛 [诪谞讬谉 诇讜]? 讜诪砖讬讘讬诐: 谞驻拽讗 诇讬讛 [讬讜爪讗, 谞讜讘注 诇讜] 讛讚讘专 诪诪讛 砖谞讗诪专 "诇讻诇 诪专讗讛 注讬谞讬 讛讻讛谉" (讜讬拽专讗 讬讙, 讬讘), 诇讜诪专 砖讛讻讛谉 爪专讬讱 诇专讗讜转 讗转 讛谞讙注 专讗讬讬讛 砖诇讬诪讛 讜讟讜讘讛, 讜诇讗 讘讝诪谉 砖讗讬 讗驻砖专 诇专讗讜转 讻专讗讜讬. 讜讗讘讬讬 讬讗诪专 砖讛讻转讜讘 讛讛讜讗 诪讬讘注讬 诇讬讛 [爪专讬讱 诇讜] 诇诪注讜讟讬 [诇诪注讟] 讻讛谉 住讜诪讗 (注讬讜专) 讘讗讞转 诪注讬谞讬讜, 砖讗讬谞讜 专砖讗讬 诇专讗讜转 谞讙注讬诐, 砖讛专讬 谞讗诪专 "注讬谞讬 讛讻讛谉" 讘诇砖讜谉 专讘讬诐.


讜砖讜讗诇讬诐: 讜讛诇讗 专讘讗 谞诪讬 诪讬讘注讬 诇讬讛 诇讛讻讬 [讙诐 讻谉 爪专讬讱 诇讜 讛驻住讜拽 诇注谞讬谉 讝讛]? 讜诪砖讬讘讬诐: 讗讬谉, 讛讻讬 谞诪讬 [讻谉, 讻讱 讙诐 讻谉 讛讜讗 住讘讜专] 砖讘讗诪转 驻住讜拽 讝讛 讛讜讗 诪拽讜专 诇讗讜转讛 讛诇讻讛, 


讜讗诐 讻谉 砖讗讬谉 讛讻讛谉 专讜讗讛 讗诇讗 讘讬讜诐 讜诇讗 讘诇讬诇讛 诪谞讗 诇讬讛 [诪谞讬谉 诇讜]? 讜诪砖讬讘讬诐: 谞驻拽讗 诇讬讛 [讬讜爪讗, 谞讜讘注 诇讜] 讛讚讘专 诪诪讛 砖谞讗诪专 "讻谞讙注 谞专讗讛 诇讬 讘讘讬转" (讜讬拽专讗 讬讚, 诇讛), 砖讬砖 讻讗谉 讛讚讙砖讛: "诇讬" 鈥� 讜诇讗 诇讗讜专讬, 砖讗讬谞讜 谞讝拽拽 诇谞专 讜砖讗专 讗诪爪注讬 注讝专 讻讚讬 诇专讗讜转.


讜讗讘讬讬, 诪讚讜注 谞讝拽拽 讛讜讗 诇专讗讬讛 砖讛讘讬讗, 讻讗砖专 诇讻讗讜专讛 诪驻住讜拽 讝讛 讬砖 讛讜讻讞讛 讘专讜专讛 诇讻讱? 讜诪住讘讬专讬诐: 诇讚注转讜, 讗讬 诪讛转诐 [讗诐 诪砖诐] 诪驻住讜拽 讝讛 讘诇讘讚 讛讜讛 讗诪讬谞讗 [讛讬讬转讬 讗讜诪专] 讻讱: 讛谞讬 诪讬诇讬 [讚讘专讬诐 讗诇讛] 砖讬砖 诇讛诪转讬谉 注讚 讗讜专 讛讬讜诐 讗诪讜专讬诐 讘讟讜诪讗转 讛讘讬转 砖讛讬讗 讟讜诪讗讛 讚诇讗讜 讚讙讜驻讬讛 [砖讗讬谞讛 讘讙讜驻讜], 讗讘诇 讟讜诪讗讛 讚讙讜驻讬讛 [砖讘讙讜驻讜] 砖讛讬讗 讟讜诪讗讛 讞诪讜专讛 讗驻讬诇讜 诇讗讜专讜 谞诪讬 [讙诐 讻谉] 讬讘讚拽谞讜 讛讻讛谉, 注诇 讻谉 拽讗 诪砖诪注 诇谉 [讛砖诪讬注 诇谞讜] 讻转讜讘 讗讞专 "讜讘讬讜诐" 砖爪专讬讱 诇专讗讜转 讘讬讜诐, 诇讗讜专 讬讜诐 讚讜讜拽讗 讜诇讗 讘讗讜专 诪诇讗讻讜转讬.


讘 诪砖谞讛 讜注讜讚 讗诪专 专' 诪讗讬专 拽讜诇讗 讗讞专转 讘讚讬谞讬 讞讜诇 讛诪讜注讚: 诪诇拽讟 讗讚诐 注爪诪讜转 讗讘讬讜 讜讗诪讜 诪谉 讛拽讘专 讘讞讜诇 讛诪讜注讚. 砖诪谞讛讙 讛讬讛 诇驻谞讬诐, 砖讛讬讜 拽讜讘专讬诐 讗转 讛诪转讬诐 讘转讞讬诇讛 讘拽讘专 讝诪谞讬 讜诪砖讘诇讛 讘砖专 讛诪转 讛讬讜 诪诇拽讟讬诐 讗转 讛注爪诪讜转 讜讞讜讝专讬诐 讜拽讜讘专讬诐 讗讜转谉 讘拽讘专讬 讗讘讜转讬讜. 讜诪讜转专 诇注砖讜转 讝讗转 讘诪讜注讚 诪驻谞讬 砖砖诪讞讛 讛讬讗 诇讜 砖讝讜讻讛 诇讛讘讬讗谉 诇拽讘专讬 讗讘讜转讬讜.


专' 讬讜住讬 讗讜诪专: 诇讗 讬诇拽讟 讻讬 讗讘诇 讛讜讗 诇讜, 砖诪讻诇 诪拽讜诐 谞讝讻专 讜诪爪讟注专 讘诪讬转转 讛讜专讬讜.


讜诇讚注转 讛讻诇 鈥� 诇讗 讬注讜专专 讗讚诐 (讬拽专讗 诇讛住驻讚) 注诇 诪转讜, 讜诇讗 讬住驻讬讚谞讜 拽讜讚诐 诇专讙诇 砖诇砖讬诐 讬讜诐.


讙 讙诪专讗 砖谞讬谞讜 讘诪砖谞讛 砖专讘讬 诪讗讬专 讗讜诪专 砖诇讬拽讜讟 注爪诪讜转 谞讞砖讘 讻砖诪讞讛, 讜专诪讬谞讛讜 [讜诪砖诇讬讻讬诐, 诪专讗讬诐 住转讬专讛] 诪诪讛 砖砖谞讬谞讜: 讛诪诇拽讟 注爪诪讜转 讗讘讬讜 讜讗诪讜 鈥� 讛专讬 讝讛 诪转讗讘诇 注诇讬讛诐 讻诇 讛讬讜诐, 讗讘诇 讜诇注专讘 讗讬谉 诪转讗讘诇 注诇讬讛谉. 讜讗诪专 专讘 讞住讚讗: 讜讗驻讬诇讜 讗讬谞讜 诪诇拽讟谉 诪谉 讛拽讘专 讗诇讗 讛讬讜 爪专讜专讬谉 诇讜 讛注爪诪讜转 讘住讚讬谞讜 讘诪拽讜诐 讗讞专, 讻讗砖专 拽讜讘专谉 诪转讗讘诇 讻诇 讗讜转讜 讛讬讜诐. 讜讗诐 讻谉, 谞专讗讛 砖诇讬拽讜讟 注爪诪讜转 讚讘专 砖诇 注爪讘 讜讗讘诇 讛讜讗!


讗诪专 讗讘讬讬: 讗讬诪讗 [讗诪讜专] 诇讗 诪驻谞讬 砖砖诪讞讛 讛讬讗 诇讜 讛拽讘讜专讛, 讗诇讗 诪驻谞讬 砖砖诪讞转 讛专讙诇 注诇讬讜, 砖诪转讜讱 砖注讜住拽 专讘讜转 讘注谞讬讬谞讬 砖诪讞转 讛专讙诇, 讛专讬 讛爪注专 砖讘诇讬拽讜讟 注爪诪讜转 讗讘讬讜 讜讗诪讜 讗讬谞讜 谞讬讻专 讻诇 讻讱, 砖砖诪讞转 讛专讙诇 诪讘讟诇转讜, 讜讗讬谞讜 诪爪讟注专 讻诇 讻讱.


讚 砖谞讬谞讜 讘诪砖谞讛: 讜诇讗 讬注专注专 注诇 诪转讜. 讜砖讜讗诇讬诐: 诪讗讬 [诪讛 驻讬专讜砖] "诇讗 讬注专注专 注诇 诪转讜"? 讗诪专 专讘: 讻讚 讛讚专 住驻讚谞讗 讘诪注专讘讗 [讻讗砖专 诪讞讝专 讜住讜讘讘 讛住驻讚谉 讘讗专抓 讬砖专讗诇] 讜诪住驻讬讚 讘注讬专, 讗诪专讬 [讗讜诪专讬诐] 讛住驻讚谞讬诐: 讬讘讻讜谉 注诪讬讛 讻诇 诪专讬专讬 诇讬讘讗 [讬讘讻讜 注诪讜 讻诇 诪专讬 讛诇讘], 讜讻砖讗讜诪专讬诐 讚讘专讬诐 讗诇讛 谞讝讻专讬诐 讙诐 讗谞砖讬诐 砖讬砖 诇讛诐 爪注专 讗讞专, 讜诪转讗讘诇讬诐 讙诐 讛诐 注诪讜.


讛 砖谞讬谞讜 讘诪砖谞讛 砖讗讬谉 诪住驻讬讚讬诐 拽讜讚诐 讛专讙诇 砖诇砖讬诐 讬讜诐. 讜砖讜讗诇讬诐: 诪讗讬 砖谞讗 [讘诪讛 砖讜谞讛] 诪讛 注谞讬讬谞诐 砖诇 砖诇砖讬诐 讬讜诐 讗诇讛? 砖讛专讬 讗讬谉 诪讚讜讘专 讻讗谉 讘讘讬讟讜诇 砖诪讞转 讛诪讜注讚!


讗诪专 专讘 讻讛谞讗 讗诪专 专讘 讬讛讜讚讛 讗诪专 专讘: 讗讬住讜专 讝讛 谞讜讘注 诪诪注砖讛 砖讛讬讛; 诪注砖讛 讘讗讚诐 讗讞讚 砖讻讬谞住 (讗住祝) 诪注讜转 诇注诇讜转 诇专讙诇, 讜讘讗 住驻讚谉 讜注诪讚 注诇 驻转讞 讘讬转讜, 讜谞讟诇转谉 讗砖转讜 砖诇 讗讜转讜 讗讚诐 讜谞转谞转谉 诇讜 讻砖讻专 注讘讜专 讛讛住驻讚 讜谞诪谞注 讗讜转讜 讛讗讬砖 讜诇讗 注诇讛 诇专讙诇 诪讞讜住专 讻住祝, 讜讘讗讜转讛 砖注讛 讗诪专讜: 诇讗 讬注讜专专 注诇 诪转讜 讜诇讗 讬住驻讬讚谞讜 拽讜讚诐 诇专讙诇 砖诇砖讬诐 讬讜诐.


讜砖诪讜讗诇 讗诪专:

Talmud 鈥� Bavli 鈥� The William Davidson digital edition of the Koren No茅 Talmud, with commentary by Rabbi Adin Steinsaltz Even-Israel (CC-BY-NC 4.0).

